AbeZapu Bakhalela Imuli Efelwe Yingane eBurombo Flats koBulawayo
Umkhokheli weZAPU uMnu. Dumiso Dabengwa laye ubuye lequla lebandla lakhe ezokhalela imuli ezilahlekelwe yingane kudlakela lweviki edluleyo, ngemva kokujikelwa iteargas ngamapholisa.
BULAWAYO — Abebandla leZAPU kunye labeKhomishini ebona ngamalungelo oluntu baphume ijumo bayafika eBurombo Flats emzini weNguboyenja koBulawayo kunye leMakokoba besiyahlolisisa ukuhlukunyezwa kwabantu ngamapholisa ahlomileyo kulandela ukutshengisela kweviki edluleyo NgoLwesithathu. UKhomishina Japhet Ndabeni-Ncube, obonakale ekhangekhangela ndawana yonke kodwa akathandanga ukuphendula imibuzo yabezindaba. Umkhokheli weZAPU uMnu. Dumiso Dabengwa laye ufike wakhalela imuli ezilahlekelwe yingane kudlakela lweviki edluleyo, lapho obekuloNkosikazi Beauty Nkomo, umkamuyi uRobert Nkomo abathi igabha lentuthu ehitshayo iteargas elijikijelwe ezindlini ngamapholisa aweRiot eBurombo yahitsha umkakhe, njalo lengane eyacina ibhubha. UDabengwa uthi bazathatha inyathela bayecala uhulumende ngocuku olungaka phezu kwensane kunye labazali kuhlanganela lezigulane ezisemakhaya ngoba ezibhedlela kungela sizo. UNkosikazi Ngwenya ulandisele uDr Dabengwa ngokwenzakala kumkakhe lapho ehitshwa yintuthu yeteargas lokwenza kwamapholisa ukubahlabelisa ingoma yelizwe ngesiShona kwamkhumbuza isikhathi sombhuqazwe weGukurahundi. Umama obhujelwe lusane walile ukuphuma emsakazweni ekhuluma kodwa ulandisele inkokheli yeZAPU ngokwenzakale mhla welanga lodlakela ethi ukuphindisela akukho emandleni akhe. Imuli yeMakokoba eyatshiselwa indlu kulandela ukujikelwa kweteargas endlini yokulala ngefasitela kwatsha imbheda lezigqoko okungabiza inkulungwane ezimbili zamadollar-$2000 ilandise ngokwayehlela mhlawalelolanga njalo balobufakazi nomanje imota ecitsha umlilo yenqabelwa ukufika ukuzocima umlilo ngamapholisa ayevalile bazebacina bezicitshela umlilo ngamanzi. UMnunzana Tawanda Mwedzi oweMakokoba uthi ngempela nguye owacima umlilo lapho uGogo wakhe uNkosikazi Adija Kazembe Msaliwa esebalekele iteargas wayacatsha komakhelwane. Omunye umzukulu kaGogo uMsaliwa, uJoseph Muchimbidzi yena uthi ngemva kokucitsha umlilo endlini, amapholisa aphinde aphenduka abatshaya kabuhlungu ethi bagiqike emanzini alodaka abakade bewasebenzisa ukucitsha ngawo umlilo. UMnunzana Roma Nyathi owasebenza lomuyi uDokotela Joshua Nkomo ubike ukuba okwenziwa ngamapholisa phezu kwabantu ayisikho uNkomo athi bakulwele empini njalo kulihlazo. AbeZAPU banikeze usizo lokudla lemali kuzozonke imuli abazikhulumisileyo bathembisa ukuphindela ukuzochasisa ukuba bahambenjani ekucaleni uhulumende ngesiga samapholisa. NgoLwesiththu langoLwesine abantu bakhangelelwe ukutshengisela njalo ngokungayi emsebenzini besola uhulumende kunye lamapholisa, osokubangele ukuba koBulawayo amapholisa abonakale enqumanquma lezitalada, sebevale imigwaqo behlola izimota bekhangelele ukutshengisela kwangoLwesithathu.